text: Fredericia mindes terrorofre
  16 november 2015 kl. 15.34
  Tirsdag eftermiddag mindes Fredericia ofrene for terrorangrebene i Paris ved to mindehøjtideligheder.
  Tirsdag den 17. november kl. 16 er der mindeandagt i Reformerte Kirke i Fredericia, som har stærke bånd til Frankrig. Derefter mindes ofrene for terrorangrebene i Paris ved en mindehøjtidelighed kl. 17 på Rådhuspladsen. Borgmester Jacob Bjerregaard er blandt talerne.
  - Vi har brug for at samles som samfund for at mindes ofrene for de rædselsfulde og feje angreb på uskyldige civile i Paris. Samtidig er det en mulighed for at vise, at vi står sammen og ikke vil lade os true, siger Jacob Bjerregaard i en pressemeddelelse.
  Garnisonskommandant oberst Susanne Bach Bager taler også til mindehøjtideligheden. I mellem talerne vil der være fællessang og ofrene for terrorangrebene vil blive mindet med fakler og ét minuts stilhed.
  Alle er velkomne til at deltage i et eller begge mindearrangementer. Fredericia Kommune uddeler fakler til mindehøjtideligheden kl. 17, og der vil være mulighed for at lægge blomster ved den Reformerte Kirke og på Rådhuspladsen.
  
  